બ્રિટનમાં ગુજરાતી ભાષા-સાહિત્યની દશાની મોઢામોઢ થઈએ તો કંઈક આવા સંકેત મળે છે: બ્રિટનમાં જન્મી ઊછરેલ આપણી બીજી, ત્રીજી પેઢી પ્રત્યાયન માટે ગુજરાતી નહીં પણ અંગ્રેજીનો વધુ ઉપયોગ કરે છે. બ્રિટનમાં સર્જાતા ગુજરાતી સાહિત્યની ઈયત્તા દિવસે દિવસે ઘટતી જાય છે, અને લાંબે ગાળે નામશેષ થાય એમ બને. આ વર્તમાન પરિસ્થિતિનું યથાર્થ ચિત્ર છે. ડૂમ્ઝ ડે કે પ્રલયકાળની આગાહી નથી. બ્રિટનમાં ગુજરાતી ભાષા-સાહિત્યના ભેખધારી કે વિપુલભાઈના શબ્દોમાં ‘માદરેજબાનના સિપાઈઓ’ સાવ અપ્રસ્તુત થઈ ગયા એવું નથી. બલકે, લવચીક થઈ બદલાતી પરિસ્થિતિને અનુરૂપ અગ્રતાક્રમ અને અભિગમ અપનાવીએ તો અકાદમી, મૂલ્યવાન પ્રદાન કરી શકીએ.